Gizarteratze lan taldea - GOIEKI · Goierriko Garapen Agentzia ·\nGizarteratze lan taldea\nBaztertutako taldeen integraziorako Gizarte-laneratze ibilbideak lan-taldea eskualdeko gizarte batzordean planteatu ondoren sortu zen interesa zuten eragileekin, Goieki buru zutela. Hasiera batean Caritas eta Sarea fundazioak parte hartu zuten eta ondoren Peñascal, Goierri Eskola eta Gurutze Gorria batu zitzaizkien.\nGaur arte egindako lanarekin lorturiko emaitzak ondoren azaltzen ditugunak dira:\nGoierriko jarduera ekonomikoa industria sektorean oinarritzen da batez ere. Gaur egun, gutxi gora behera enpleguaren %50 industria sektorean kontzentratzen da eta %46a zerbitzu sektorean, zeinetan turismoak bere presentzia asko handitu du azken urteetan.\nIndustria sektoreari dagokionean, argi eta garbi adierazi behar da metalmekanika sektorea dela non %78 enplegua 10 enpresatan kontzentratzen delarik. Enpresa gehiengoa ETE txikiak dira mikroenpresa izena eman diezaiogukenak. Laburbilduz, enplegu eta jarduera kontzentrazio indartsua duen errealitate baten aurrean\nErrealitate sozio ekonomiko honek adierazten digu eskualdeko enpresa kontratatzaile gehiengoak industrian guztiz kualifikatua edo zerbitzu sektorean espezializatutako profila bilatu edo eskatzen dutela, honekizaera marjinala duenez gero kualifikazio gabeko edo baxuko profilen langabetu poltsa garrantzitsuak sortzen ditu adibidez lehen sektoreko aktibitatean.\nLan merkatuaren bilakaerak 2018ko azarora, langabezi-tasa Goierriko eskualdean %8.2an zenbatzen du, 1.724 pertsonetan. Gizonezkoena %5,9 da eta emakumezkoena %11koa.\nGOIERRIKO LANGABEZIAREN EZAUGARRIAK\nAdinaren arabera langabeziaren banaketa (%):\nIKASKETEN ARABERA GOIERRIKO LANGABEZIAREN EZAUGARRIAK:\nLehen mailako ikasketekin ESO/DBH 41,88% (705 pertsona)\nLehen mailako ikasketa bukatuekin %17,63 (325 pertsona)\nLehen mailako ikasketa bukatugabeekin %11,43 (203 pertsona)\nAlfabetatu gabeak %0,58 (12 pertsona)\nZiurta dezakegu industria-sektoreak kualifikatutako eskulana eskatzen duen arren, badugula Goierrin langabetu kolektibo bat lan merkatura nekez sartuko dena eta hor areagotu behar genituzke gure ahaleginak hurrengo urteetan.\nZentzu horretan bi proiektu proposatu dira:\nGIZARTE ETA LANERATZE IBILBIDEAK ETA LANERATZE ENPRESAREN BI PROIEKTU PILOTUREN GARAPENA.\n1 ENPRESA: JARDUERA ANITZEKO ENPRESA\n2 ENPRESA: ARROPA BERRESKURATZE ENPRESA


Brioche Pasquier Recondo EZ ITXI!!!\nViernes, 07 de Junio de 2019 11:15\nNoticia publicada en Angula Berria.info, el viernes día 7 de Junio de 2019.\nZKA argitaratua 7 / Eka / 2019\nBrioche Pasquier Recondo-ko Enpresa Batzordea.- BRIOCHE PASQUIER multinazional frantsesak Irungo RECONDO planta isteko erabakia jakanarazi digu bertako langileoi. Modu honetan, multinazionalak, Irungo enpresa enblematiko honen ibilbideari amaiera emango dio.\nMultinazional frantsesa 2001. urtean egin zen bertako plantarekin eta horri esker ogi xigortuaren fabrikazio eta produkzioan erreferente bihurtu zen. Orain, istea erabaki du.\nKontuan izanik egun 160 langile baino gehiago gaudela bertan lanean eta Irungo langabezia tasa onartezina dela dagoeneko, itxierak Irungo industriaren narriatze eta desmantelatze prozesuan pausu bat gehiago suposatzen du.\nEgoera ikusita, Brioche Pasquier Recondo-ko langileok itxierak ekarriko dituen ondorioak aztertzeko asanblada burutu genuen pasa den maiatzaren 20an.\nBertan, honakoa erabaki genuen:\nPublikoki plantaren itxiera salatzea.\nEnpresako zuzendaritzari bilera bat eskatzea. Bilera horretan proiektu industrialaren bideragarritasuna eta enpleguan izango diren ondorioak aztertu eta akordatuko direlarik.\nEnpresa Batzordetik gure haserre eta gaizki egona adierazi nahi dugu egoerarekin, gure etorkizuna bermatuko duen enpresa proiektu bat eskatzen dugu, bideragarria dena eta kalitatezko enplegua ahalbidetzen duena.


Pilar Kaltzadaren SInadura 2021eko urtarrilaren 21ean: Me Too\nAdingabeen kontrako sexu abusuak salatzeko kanpainak eta huaren eskubideak bermatzeko lege-babesa izan ditu hizpide Pilar Kaltzadak bere 'Sinadura'n.\n"Tarana Burke aktibista afroamerikarrak 2006. urtean erabili zuen lehen aldiz #MeToo traola, emakume beltz anonimoek pairatzen zuten —pairatzen duten—abusuak salatzeko. Hala ere, traolak ez zuen mundu mailako interesa eskuratu ahalik eta Hollywoodeko aktore zuri ezagunek bere egin zuten arte. Orduan bai, orduan entzuten hasi zen, salaketa globala bihurtzeraino. Eta orduan bai, orduan, deklinatzen hasi ginen: niri ere gertatu zaizkit horrelakoak, nik ere sufritu ditut askotariko abusuak, nigan ere bizi da bortxazko harremanak normaltzearen harra.\nBurkek berak kontatu du nolatan bururatu zitzaion “niri ere bai” bezain sinplea baina aldi berean askatzailea den #MeToo hori: gau baten, bere buruarekin haserre eta lotsaturik, isilik geratu zelako, ia mutu, testigantza lazgarria eskaini zion 13 urteko neska gazte baten aurrean. Ez zekien zer esan.\nOrain, Frantziatik dator adin txikiko neska eta mutilek pairatzen dituzten abusuak salatzeko kanpaina, #Metooincest traolarekin. Milaka hari askatu ditu jadanik, orain arte eztarriak korapilo estua eginda lotuta eduki dituzten hari mingarriak. 100.000 testigantza inguru bildu dira jadanik. Gaur egun 45 urte dituen emakume honena bezalako hamaika:\n“5 edo 6 urte nituen, jakin ere ez dakit zehatz. Nire osaba izan zen. Ez esan arazo ikusezina denik. Gu, bortxatu gaituzten haurrak, ez gara ikusezinak, zuen seme-alaba eta lagunak edo lankideak gara, baina zuek ez gaituzue ikusi nahi”.\nSalaketa pauso bat da, baina ez da nahikoa. Barkamen-eskea ere ez. Legeak behar ditugu, eta lege-babes erabatekoa haurren eskubideak bermatzeko, kriminalak zigortzeko eta egiturazko biolentziaren prebenitzen ikasteko. Eta gaur behar dugu hori guztia, bihar beranduegi izango delako".


Baliogabetzat jo dute Haizea Wind enpresak Bizkaiko Metalgintzako greben ondoren egindako kaleratze bat | LAB SINDIKATUA\nIndustria Metalgintza Baliogabetzat jo dute Haizea Wind enpresak Bizkaiko Metalgintzako greben ondoren egindako kaleratze...\nBaliogabetzat jo dute Haizea Wind enpresak Bizkaiko Metalgintzako greben ondoren egindako kaleratze bat\nLABetik epai hori azpimarratu nahi dugu, iritzi publikoaren eta erakundeen aurrean salatu izan duguna. Haizea Wind enpresan langileen oinarrizko eskubideak urratzen dira, Haizea Wind enpresan lana prekarizatzen da eta Haizea Wind enpresan ez da onartzen langile klasearen menpekotasunik eza.\nLAB sindikatuak martxoaren 23an jaso zuen Haizea Wind enpresaren aurka jarri zuen salaketaren epaia, Bizkaiko metaleko greben ondoren langileak kaleratzeagatik; magistratuaren epaia honakoa da:\n-Gure afiliatuaren kaleratzea baliogabetzat jo du. Hala, enpresak berronartu beharko du.\n-Iruzur bidez kaleratuta egon zen bitartean jaso ez zituen soldatak ordaintzera kondenatzen du enpresa. Hau da, soldata guztiak 2019-8-30etik, beren lanpostura itzultzen duten egunera arte.\n-Enpresa kondenatzen du langileari kalte moralengatik 6.251 euroko kalte-ordaina ordaintzera.\nSanturtziko Super Portuan dagoen enpresa honek duela 2 urte eta erdi ekin zion bere ibilbideari, eta horretarako Eusko Jaurlaritzaren eta Urkullu lehendakariaren propaganda eta adostasun osoa lortu zuen, eta, ondorioz, baita EAJ alderdiarena ere. Ez ziren nekatu interbentzio guztietan errepikatzen enpresa hori "EAEko 4.0 industriaren harribitxi" bihurtuko zela… Bada, hau da haien benetako aurpegia: errepresio sindikalaren eta oinarrizko eskubideen urraketen harribitxia, greba eskubidearen urraketatik abiatuta.\nGogorarazi nahi dugu, halaber, enpresa honetan 30 kaleratze baino gehiago egin zirela Bizkaiko metalaren sektoreko hitzarmena dela-eta egindako greba-egunen ondoren, fabrikaren barruan lanak azpikontratatu zirela modu masiboan, baita ABLEetako langileak ere. Hau da, Haizea Wind ezaugarritzen eta identifikatzen duen zerbait badago, erabateko prekarietatea da, eta lan-eskubideekiko mespretxua.\nGogorarazi nahi dugu Abanto-Zierbenako udal-gobernuaren erabateko koldarkeria (lantegia EAJk gobernatzen duen udalerri honetan dago). LABek aurkeztutako mozioaren aurrean, non eskatzen genuen udalbatzak langileen eskubideak defendatzea, alkateak "Justizia arruntera" bidali gintuen. Orain, alkateak zer esan behar du?\nAzkenik, langile guztiei animatzen diegu borroka dela bidea, ez dezatela utzi eskrupulurik gabeko jauntxo hauek zapaltzen, antola daitezela eta beren lan-eskubideak balia ditzatela.


Urteurrenak. Iraila (eu) - Sorapedia\nUrteurrenak. Iraila (eu)\nKopraixak San Martzialen, iraileko lehen asteburuan.\nSasoi batean San Emeterio eta San Zeledonio jaia martxoak 3an ospatzen zen, burua moztu zieten eguna. Baina 1669 urtean abuztuak 30ra aldatu zuen. Osintxun ere Sa Emeterio eta San Zeledonio ospatzen zutenez, 1701 urtean soraluzetarrak eta osintxuarrak bildu ziren: Osintxuko jaiak abuztuko azken igandean ospatzea erabaki zuten, eta San Martzialeko kopraixak, berriz, astebete geroxeago, iraileko lehen domekan hain zuzen.\n2 1598an Izarreko jaun-andreen ordezkariek auzitara jo zuten, Sebastián de Jauregui zirujauak aurkeztutako faktura ez ordaintzearren.\nSebastiánek eskatzen zuenez, 51 aldiz joan zitzaien baserriraino, botika eta janariekin. Besteok ezetz, eta lakukoak aurkeztu zituzten.\n3 2014an zutik jarri zuten berriro Arribiribilleta zutarria.\nUrteetan trikuharria zela uste bazen ere, 2012 urtean Aranzadiko Manu Ceberio eta Jexux Tapia arkeologoek indusketak egin zituzten, eta zutarria zela antzeman. Bi urte geroago, Aranzadi Zientzia Elkarteko Historiaurreko Arkeologia Sailak altxatu zuen, harriaren azpian eta inguruan miaketak egin eta gero.\n4 1902 urtean Placencia lokomotora Durango-Zumarraga trenbidetik erretiratu zuten betiko.\n1.890 urtean hasita, hamabi urteetan Placencia lokomotora atzera eta aurrera ibili zen, Maltzaga eta Zumarraga artean. Baina, lokomotora berriak erosi zituztenez, lokomotora Igartua y Gaminde bitartekariari saldu zioten, 28.209 pezetatan; eta honek Sociedad Minera de Villaodrid elkarteari pasa zion.\n5 1600 urtean hiribilduko alkatearen eta eskribauaren aurrean Aseguinolaza batxilerrak Sologuen familiaren kontuak hustu zituen.\nKontu luzeak eta adierazgarriak ziren; alde batetik, Sologuendarrak herriko familia aberatsenetakoa zelako; eta bestetik, 1598ko izurriteak familia ia osoa eruan zuelako, Pero de Saloguen umea ezik. Ume hau eta bere aña urtebete baino gehiago kaiolaratuta izan zituzten, "konfinamientuan".\n5 1971ko irailaren 5ean izan zen bizkarrean kanposantura eruandako azken hildakoa; ordutik aurrera hil-ibilgailua erabili izan da.\nSasoi batean, inor hiltzen zenean etxean egiten zioten gaubeila, errezotan batzuetan eta ipoñatan bestetan; jana eta edana ere ez ziren faltatzen. Biharamonean, lau edo sei lagunek hilkutxa bizkarrean hartu eta parrokiara eramaten zuten, senide, lagun eta auzokoek lagunduta.\nHileta elizkizunak ordaindutako diruaren araberakoak ziren. Ostean segizioak kanposantuko bideak hartzen zuen, hilkutxa berriro ere bizkarrean. Mezetara joandako gehienak kanposantura gerturatzen ziren.\n6 1745 urtean Juan Francisco de Manrique y Arana jaunak, Capitán General de los Reales Ejércitos de Su Magestad, testamentua eman zuen Soraluzen.\nVilla Alegreko markesaren anaia omen zen eta, segururena, zahartzaroan familia aldera jo zuen. Gogoratu Villa Alegreko markesak XX mende arte ondasun ugari izan zituela Soraluzen: Txara azpian (gaur egungo kiroldegiko esparrua), Sagar Erreka...\n6 Irimo mendigainean (Urretxu), 1931an, Euskal Herriko mendi elkarteek Karlos Linazisoro soraluzetarra (1889-1965) omendu zuten.\nJeltzalea eta mendizalea izateaz gain, antolatzailea ere bazen. Federación Vasco-Navarra de Alpinismo sortzeko bileran parte hartu zuen (Elgeta, 1924ko maiatzak 18an), eta gero bere lehendakaria izendatu zuten.\n8 Arrateko erromeria. Sasoi batean Soraluzetik jende asko joaten ziren egun pasa: lagun-taldeak, familiak... eta tabernariren bat bere txosna montatzeko (Submarino tabernako Kalixto lehen, eta Luis Mari semea gero, Kalixto txikixa).\nGoizetik Maltzagara oinez abiatu, errepidetik, eta handik Arrateko santutegiraino gora. Bertako zelaietan tokiren bat bilatu (ordurako eibartarrek dena hartuta zeukaten) eta mezetara gero. Ostean, bazkaria, musika, dantza, jolasak... eta, nahi izan eta gero, alboko gurutzeari hiru buelta eman, buelta bakoitzeko kredo bat errezatzen, senargaia edo andregaia topatzeko. Iluntzean dena jaso eta Soraluzera bueltan.\n9 1751 urtean Batxi Landak, Tretatxu lapurrak, bere legenda hasi zuen, beste hiru lagunekin Bilbotik irten zenean lapurretei ekiteko.\nKarrera laburra, 1753 urtean Azkoitian atxilotu baitzuten eta, heriotzera kondenatua izan arren, zortzi urte geroago hil zen Valladolideko espetxean.\nSoraluzen ere aritu zen, Pagobedeinkatu inguruan (gogoratu orduan errege bidea bertatik pasatzen zela). Gurean Txandrua izenez ezagutzen zen.\n10 1906 urtean Arístides Fernándezek, orduko Placencia de las Armas Company Limited-en zuzendari-jerenteak, Espainiako Armadari lurrin-kamioien eskaintza bidali zion.\nBertan, ezaugarri eta prestazioak azaltzeaz gain, Soraluzeko lantegian eraikitako S.A. motako unitatea eskura jartzen zion, 6.500 pezetatan.\nHurrengo urtean Armadak lurrin-kamioia probatu zuen, eta bi akats larriz ohartu zen: ez zuen diferentzialik eta jarduera esparru eskasa zuela (12 kilometro) berriro urez bete baino lehen.\n11 1598 izurritea zela eta, Soraluzek, mediku barik egonda, probintziari eskatu zion mediku eta zirujaua bidaltzeko. Eta irailak 11an agindu zioten bidaliko zituztela... baina horretarako udalak 600 erreal aurreratu behar zituela.\nSoraluzeko Udalak demandan egin zuen, aurreko urtean probintziak ordaindu zituelako Donostiako medikuak guztion onerako dela eta.\n11 1932an Policarpo Larrañagak abade soraluzetarrak (Don Poli) Eusko Tostarteko Bazkuna sortu zuen, Ondarruan.\nHurrego urtean Euzko Nekazarien Bazkuna Donostian sortu zuen. Biak ala biak ELA-SOVeri lotuta zeuden.\n11 1997ko irailaren 11an, Kultura, Gazteria eta Kirol sailburuordeak Soraluzeko 44 toki edota eraikin balizko arkeologia gune hauek izendatu zituen.\n13 1924 urtean Manuel Maiztegi jauna Irukurutzeta errebueltaren parean hil zen, 36 urte zituela. Oraindik gordetzen da bertan jarri zioten hilarria.\n1888/02/29an Soraluzen jaioa eta Electra Irurak Bat zentralean bizi zena; elektrizista zen ofizioz eta, heriotz agiriak dioenez, errepidearen ondoko zutabe batean lanean ari zela deskarga elektriko batek hil zuen.\n14 1553 urtean ufala izan zen Soraluzen, kalte handiak sortuz\nGaraiko agiriek jasotzen duten moduan: ...urte hartako irailak 14an, Gurutze Santuaren Gorespena jaian, bota zuen aguaduchoak (sic) kalte handiak egin zituen sagarrondoetan, boronatan (sic) eta presatan.\nUrt ehonetakoa da agiri zaharretan agertzen den lehen ufala.\n15 1875ko irailak 15an Alfredo Placencia Jáuregui jaio zen, Jalostotitlán (Jalisco) herrian.\nAbade eta poeta, askoren ustetan Mexikoko poeta katoliko onena omen zen. 1930/05/20an hil zen.\n15 1941ko Francisco Franco jeneralak SAPAren Soraluzeko lantegia bisitatu zuen.\nSAPAri esleitutako lanen egoera bertatik bertara jakiteko interesa zeukan, baita lantegiaren premiak eta gabeziak zuzendarien ahotatik ezagutzeko.\n19 1876 urtean, Espainiako gobernuaren eskaera bati erantzunez, Udalak gutuna bidali zion Soraluzeko armarriaren nundik norakoekin. Gainera, gutun bertan sigilua ere estanpatu zuen, Gobernuak hobeto ikustkeo eta ulertzeko.\n19 1991 urtean, alkatea Luis Felipe Galarraga zela, Sologoeneko zentral berritua martxan jarri zen.\nZentral zaharra Soraluzeko Udalak 1965 urtean erosi zuen, Jose Luis Larrañaga alkatea zela. Hogetalau urte geroago, 1989ko abenduaren 28an, Energiaren Euskal Erakundeak eta Soraluzeko Udalak Sologoeneko Zentral Hidroelektrikoa (Central Hidroeléctrica Sologoen S.A sozietate publikoa) eratu zuten, eskritura publiko bitartez. Elkarte honek zentrala berritu eta ustiatu du 2017 urte arte. Ordutik hona Soraluzeko Udala da zentralaren jaun eta jabe.\n20 1812 urtean, Rouget jeneral frantziarrak, Bizkaitik Gasteizera zihoala 2.000 gizonekin, Longa gerrilariaren gudari saldoa ustekabean harrapatu zuen Soraluzen.\nSakabanatu baino lehen lau hildako eta hiru atxilotu egin zizkion. Atxilotutako bati, teniente koronela bera, oso gutun garrantzitsuak hartu zizkioten.\n20 1936 urtean, Bilboko Gerra Komisaldegiaren aginduz, irailak 20 eta 21ean SAPAtik ahal zen material guztia atera zuten, Sestaoko Navalera (SECN = Sociedad Española de Construcción Naval) eramateko.\nHorien artean, besteak beste, Vickers 40/40 kainoien azken 4 muntaiak.\n20 1936 urtean, erreketeak zetozela eta, herritik irten zen azken trena bete betean joan zen.\nArratsalde aldera pregoia jo zuten herrian, zortziretan Bilborako trena zegoela, dohainik, nahi zuenak hartzeko. Jende askok alde egin zuen herritik: urte bereko azaroan egindako kontaketaren arabera, 1.120 lagun falta ziren herrian.\n21 1593 urtean, San Mateo egunaren gauaz, demasako ufala izan zen Debarroan.\nHerri guztietan kalte handiak egin zituen: itota hildakoez gain, uraren indarrak errota, burdinolak, etxeak, zubiak... apurtu zituen, baita sotoetatik sagardo kupelak eraman ere... Mende laurden geroago halaxe kontatzen zuen behintzat Alzolako biztanle batek, ufal hura oso presente zuela oraindik.\n21 1936 urtean, Francoren tropak herrian sartu baino egun bat lehenago, herrian preso zeuzkaten tradizionalista edo eskuindarrak libre laga zituzten.\nEztabaida askoren ostean, erabakia Jose Mari Letek, herriko Defentsa Batzordeko lehendakariak, hartu eta betearazi zuen. Francoren aldekoek herria hartutakoan izango zuten mendeku gosea apalduko zuelakoan hartu zuen erabakia.\n22 1936eko irailak 22an Eibarko milizianoek Agustín Arrieta Larreategi preso hartu zuten Karakategainean, Maltzagara eruan eta bertan fusilatu.\nGorpua Eibarko kanposantuan laga zuten, eta bertan hilobiratuta dago.\n22 1936 urtean Pérez Salas komandantearen erreketeak herria hartu zuten ("askatu" beren hizkeraz).\nElizburu kaletik jetsi zirenez, hurrengo urteko 1937ko irailea Udal batzarrak kalerari izena aldatu zion, 22 de septiembre (Irailak 22) izena ezarriz. Franco hil eta gero kalerari Udalak jatorrizko izena eman zion atzera.\n22 2016 urtean Zutik ozta-ozta nator liburuaren aurkezpen ofiziala egin zen, Soraluzeko antzokian.\nLiburuak Benantzio Iñurrietak espetxetik (1936-1940) bidalitako gutunak jaso, antolatu eta komentatzen ditu.\n23 1918 gripe izurriteak eragindako lehen hildakoa Soraluzen.\nGuztira 36 lagun hil ziren (20 gizonezko eta 14 andrazko), azken hildakoa 1919ko martxoak 31an izan zela. Aldi gogorrena 28an hasi zen: urriak 10a arte, 13 egunetan 26 lagun hil ziren. Egun gogorrena urriak 4a izan zen, 5 lagun hil zirela.\n24 Ama Mesedetako eguna, Errekaldeko jaiak.\nSasoi batean Ama Mesedetako babes-etxe eta Ospitalak antolatzen zituen, eta eten luzearen ondoren azken urteetan auzoak berpiztu dituenak.\n24 Erreketeak gelditzeko asmoz, 1936eko irailak 24an errepublikarrek Maltzagako zubia dinamitatu zuen.\nErreketeek, bere aldetik, trenbidea ere apurtu (Mendiola baserrian, trenbideak bira egiten zuen lekuan, errailak moztuta eta errekara begira jarrita zeuden) eta errepidea moztu zuten.\n25 1907 urtean Gerra ministerioak García Lomas 10 zm itsas kainoiak itzasertzeko baterietan erabiltzea onartu zuen.\nSei kainoi ziren, 1898 urtean The Placencia de las Armas Company Limited Espainiako Marinarentzat egin zituenak, baina honek alboratu zituen, zaharkitutzat jota.\n29 1755 urtean, izurritea zela eta, San Roke Txiki ekarri zuten Santa Maria lal Real parrokira, bertan bederatzirurrena egiteko.\n29 Antzinako Foru garaietan, eta 1845 arte, San Miguel egunean herriko Udala berrizten zen.\nArauak eta prozedurak bizpahiru aldiz aldatu baziren ere (1499, 1695 eta 1766), herriko aberatsek erabili zuten Udala bere aldera.\n29 1757 urtean, Madriletik bueltan, Forencio Joseph de Lamot-ek Mapa Topographica de la circunferencia de los lvgares de Plasencia y los Rea.s Almacen.s de la Fábrica izeneko bere grabatuaren ale bat oparitu zion Soraluzeko Udalari.\nHonek Udaletxeko aretoan esegi zuen, orduko agiriak jasotzen duen moduan (Soraluzeko Udal Artxibategia. 1757ko irailak 29ren akta).\n29 1906 urtean Arzabaleta baserria erre egin zen ia osorik.\nSua garo-meta batean hasi eta aurki etxer osorik hartu zuen. Laguntzeko jende asko inguratu zen, eta sua amatatzeko kañoi-fabrikaren bonba ere erabili zuten. Baserria ia osorik erre bazen, denbora izan zuten ganaua ateratzeko, eta altzari eta lanabes gehienak ere.\nJuan Jose Aldazabal eta Benita Maiztegi ziren orduko maizterrak, eta baserrian jarraitu zen bizi izaten, zutik zegoen zatian. Baina 1907ko otsailaren 7an gaueko hamar t'erdian zaratak eta dardarak sentitu zuten. Familia baserritik atera zen, baina Juan Jose eta Daniel semea atzera sartu ziren gauzak ateratzen; bapatean etxeak barruan harrapatu egin zituen biak: aita larri zaurituta, eta semea hilda.\nRetrieved from "http://www.sorapedia.eus/index.php?title=Urteurrenak._Iraila_(eu)&oldid=20193"\nThis page was last edited on 26 June 2020, at 16:34.


Cristina Lucas ON AIR, 2013\n2013ko uztailaren 11tik urriaren 13ra\nHurrengoen laguntzarekin egina:\nUPV/EHU. Gizarte eta Komunikazio Zientzien Fakultateko ikasleak\nOn Air erakusketan, CRISTINA LUCASek (Jaén, 1973), hegan egiteko aspaldiko ametsa abiaburutzat hartuta, mendekotasuneko eta botereko tresnei buruz egiten du hausnarketa. Hona hemen lan honek dituen abiaburuak: hegan egin, goitik munduari begira jarri, eta ikusi, gaur egun, teknologia berrien bidez, bonbak jaurti ditzakegula hemendik oso urrunera, bonba horien helburuarekin batere lotura emozionalik izan gabe.\nErakusketan barrena, hainbat alditan garatzen da ideia: hasieran, garai eta kultura guztietan asmatu diren pertsonaia hegalari ugarien irudizko arloan; gero, aireontziak igotzeko aukera ematen duen formulako hegaldian; eta, azkenik, biztanleria zibilari eragindako ondorio suntsigarriak azalduz, From the Sky Down atal nagusian.\nLan hau omenaldi berezia da, Gernikako herriari eta Picassoren margolanari egindako gorazarrea. Artistaren hitzetan, gizateriaren historian barrena izan diren gernika guztiak bere baitan biltzen dituen Gernika da.\nMendekotasun sozial, politiko eta kulturalerako tresnak, eta tresna horiek ezartzen dituzten mugak dira Cristina Lucasen lanaren ardatzak. Besteak beste, erlijioa, generoko politikak eta patriarkatua bezalako gaiak landu ditu maiz. Gizakia zerura begira egon da aspalditik, zerua hegan zeharkatzeko gogoz. Burgosko CAB zentroan egon ondoren Rekalde Aretoan ikusgai izango dugun On Air erakusketan, Cristina Lucasek hegan egiteko aspaldiko ametsa eta horren errealitate gogorra aztertzen ditu, botereko tresnek sorrarazten dituzten suntsipeneko prozesuen bidez.\nProposamena poliptiko gisa egituratuta dago; era horretan irudikatu da gizakia zeruetara eraman duen eta zeruetatik gainbehera bizian infernuetara jaurti duen prozesua. Lana Sin título. Vuelan (Izenbururik gabe. Hegan egiten dute, 2013) instalazioarekin abiarazten da. Garai eta kultura guztietako pertsonaien bilduma bat dugu hor; giza irudimenak hegan egiteko ahalmenaz hornitu dituen pertsonaiak dira denak. Hala literaturak eta mitologia zaharrak asmatutakoak adibidez, gure euskal mitologiako Mari, sorginak edo galtzagorriak, nola zinemak eta komikiak asmatu dituztenak.\nHorren ondoren, Piper Prometheus (2013) bideoa dugu, eta, bertan, argi azaltzen dira aurrerapen zientifikoaren nondik norakoak. Zehazki, filmazioan, abioi batek Badalonako zerua zeharkatzen du, aireontzien goratzeko ahalmena neurtzen duen idatzizko formula ospetsua duen kartelaz hornituta.\nEta egia bilakatutako amets hori gainbehera bizian amiltzen da, From the Sky Down (2013) izeneko erakusketako instalazio nagusira. Hor, ibilbide historikoa abiarazten da, biktima zibilak eragin dituzten eta ikerketa-taldearen laguntzaz artxibo digital ugari miatuz dokumentatu ahal izan diren bonbardaketa guztietatik egindako ibilaldia. 1912. urteak zehazten du izugarrikerien azterketa honen hasiera, eta 2012. urtea izango da, aurki, haren amaiera.\nHiru ataletan banatuta, lehenengoan, 1912tik 1945era arteko aldia agertzen da, eta bi bonba atomikoen jaurtiketak ematen dio amaiera. Bigarren atala Gerra Hotza amaitzearekin bat bukatzen da, hau da, 1992. urtean, burdinazko hesia erori zenean. Ordurako, mundua koloretan agertzen zen, baina kolore lauz eta teknologia analogikoz. Azken atalean, gure garai superteknologiko hau agertzen da, sateliteen eta informazio digitalaren mundua. Badirudi, funtsean, ez dela ezer aldatu: Siria dugu horren adibide, gerra-gatazkak etengabe pizten direla erakusten digun lekuko berria.\nBurgosko CAB zentroko erakusketan, trilogiako lehen aldia baizik ez zen ikusgai egon. Orain, Rekalde Aretoan, 50eko hamarkadara arteko aldia ikusteko aukera izango dugu, hau da, hedabideetan kolorea azaldu zen garaira arteko tartea. Gainera, Stardust (2013) bideo-lan berria ere izango dugu ikusgai. Bideo horretan, hauts-partikulak agertzen dira esekita, aireari eta, aldi berean, suntsipenari egindako erreferentzia argi gisa.\nTamaina horretako kartografia bat egitea, zailtasunez beteriko proiektu handinahia da. Ondo jakina da ezinezkoa dela munduko gatazka guztietan izan diren bonbardaketak osorik datatzea; baina, hala ere, Cristina Lucas aspalditik ari da zeregin horretan, datuak biltzeko laguntza ematen dioten hainbat talderekin elkarlanean. Sin Título. Vuelan hegalarien atala egiteko, Calipsofacto elkartearen laguntza jaso zuen. From the Sky Down atal nagusiko ikerketa zabala prestatzeko, berriz, Tráns[ito] taldea eta hainbat ikasle aritu dira elkarlanean, hain zuzen, UPV/EHUko Gizarte eta Komunikazio Zientzien Fakultateko Komunikazioa eta publizitatea: konbentzitzeko estrategiak ikasgaiko ikasleak, Ikus-entzunezko Komunikazioko irakasle doktorea den Miren Gabantxoren ardurapean.\nFrom the Sky Down bideo-instalazio hirukoitzean, hegazkintza asmatu zenetik biztanle zibilen gainean egindako aireko bonbardaketa animatuak jasotzen dira. Izenik gabeko mapa bezala hasten da eta, bonbardaketak gertatu ahala, hirien izenak finkatzen dira, denboraz, beltzez hautematen direlarik gudaren aztarnak.\nArtistak honela azaltzen du: Zitalkeriaren historiaren kartografia honetan, berehala ulertuko dugu ez dagoela onik, ez txarrik. Herrialde batzuk boteretsuagoak dira besteak baino, horixe da tartean dagoen kontu bakarra. Horrez gain, berehala ohartuko gara ez dagoela gerra arteko aldirik. Izan ere, mundua etengabe dago gerran; kontua da gerra horiek ez direla Europan izaten. Ez dut moralkeriarik erakutsi nahi, gerra ona edo txarra den erabakitzeko. Hauxe da nire asmo bakarra: aditzera eman nahi dut zibilak izaten direla helburua, eta teknologiak oso atzealde iluna duela.\nCristina Lucasen lanean, etengabe agertzen da kartografiarekiko interesa, ezkutuan dagoen hori argitara ateratzeko eta botere-harremanen molde guztiak eta norbanakoarengan duten eragina ikustarazteko. 2007. urtean, Pantone kartografia egin zuen, Kristo aurreko 500. urtetik 2007. urtera arte nazioak nola eraiki diren islatzen duen animazioko bideoa. 2010. urtean, berriz, Europa Económica Popular egin zuen, herriargotean dirua izendatzeko dauden molde ugariak jasotzen dituen mapamundi politikoa.\nCristina Lucas (Jaén, 1973) Madril eta Amsterdam artean bizi da, eta bi hiri horietan lan egiten du. Arte Ederrak ikasi zituen Madrilgo Unibertsitate Konplutentsean, eta masterra egin zuen Kaliforniako Unibertsitatean, Irvinen. Amsterdameko Rijksakademieko egoiliarra izan zen, eta, hasieran, ekintzak eta happeninga landu zituen gehienbat. Hala ere, handik denbora gutxira, argazkigintza, bideoa, marrazkia eta instalazioa erabiltzen hasi zen.\nMultimedia artista honek ospe handia du mundu osoan. Hala, bada, 2008. urtean, Sao Pauloko Bienalean eta Liverpooleko 10. Bienalean hartu zuen parte. Bere ibilbidean barrena erakusketa asko jarri ditu nazioartean, eta bere lanak itzal handiko instituzio publiko askoren bildumetan daude jasota; hona hemen instituzio horietako batzuk: Parisko Centre Pompidou, Helsinkiko KIASMA, Leongo MUSAC, Valentziako IVAM, Valladolideko Museo Patio Herreriano, Gasteizko ARTIUM eta Cádizeko MNAC Fundazioa. 2012. urtean, Madrilgo Juana de Aizpuru Galerian eta Txileko Santiago hiriko MAC - Arte Garaikideko Museoan izan zituen lanak ikusgai; eta 2011. urtean, berriz, Pueblako Amparo Museoan, Mexico.\nGaur den egunean, Guggenheim Bilbao museoko Barroko neurrigabea erakusketan parte hartzen ari den artistetako bat da


Lukasen kontakizunaren arabera, aldi zailek ez dute izan behar, ez lantu-aldi eta ez adorea galtzeko une. Ez dute izan behar etsipenerako eta ihes egiteko aldi ere. Besterik da Jesusen ikusmoldea. Hain juxtu, krisialdietan «testigantza egiteko aukera izango duzue». Halakoetan izango dugu abagunerik hobena testigantza egiteko, Jesusekiko eta haren egitasmoarekiko geure atxikimenduaz.\nAgian, hondo-hondoko geure jarrera berrikustea da lehenengo gauza. Erantzukizunezko jarrera hartu ote dugu, geure baitan oinarrizko solidaritate-zentzu bat esnatuz ala geure patxada koloka jar lezakeen orori bizkarra emanez bizi gara? Zer egiten dugu geure kristau-talde eta kristau-elkarteetatik? Jarduera eskuzabaleko ildo bat markatu al dugu ala geure fedea gertatzen ari denetik urruti ari gara bizitzen?\nPixkana, hurbilagotik ari gara ezagutzen babesik gabe eta baliabiderik gabe gelditzen direnak (inolako diru-sarrerarik gabeko familiak, luzaroko lanik gabeak, gaixo diren etorkinak…). Kezkatzen al gara begiak irekitzeaz, ikusteko, ea konprometitzen ahal garen zenbait jenderen egoera arintzen? Plantea al genezake ekimenen bat geure kristau-elkartean?\nItzultzailea: Dionisio Amundarian\n33 Tiempo ordinario – C (Lc 21,5-19)


Colorado, Chino eta Rhode Island-eko euskal etxeetan Gurea 2012 euskal kultur tailerrak egingo dira abuztuan\nMayte Galardi eta Iñaki Goikoetxea izango dira Gurea 2012 tailerrak emango dituzten bekadunak\nHirugarren urtez, Eusko Jaurlaritzak eta NABOk (Ipar Amerikako euskal elkarteen federazioak) Gurea izeneko programa eta kultur tailerrak egingo dituzte abuztuan AEBetako zenbait euskal etxetan. Tailer hauek emateko ardura Kanpoan diren Euskal Herritarrentzako eta Gizataldeentzako Zuzendaritzaren bi lizentziatu bekadunek izango dute: Mayte Galardik eta Iñaki Goikoetxeak. Abuztuaren 9tik 28ra Estatu Batuetan izango dira, hiru euskal etxe bisitatuz: Colorado Basque Club (Denver, Colorado), Chino Basque Club (Chino, Kalifornia) eta Rhode Island Basque Club (Portsmouth, Rhode Island).\nVitoria-Gasteiz. Datorren ostegunean, abuztuaren 9an, abiatuko dira Estatu Batuetara Euskal Herritarrentzako eta Gizataldeentzako Zuzendaritzako Mayte Galardi eta Iñaki Goikoetxea lizentziatu bekadunak, hiru asteko bidaian. Egonaldian hiru euskal etxe bisitatuko eta beste hainbeste euskal kultura tailer emango dituzte, NABOk (North American Basque Organizations) eta Eusko Jaurlaritzak sustatzen duten Gurea egitasmoaren barruan.\nIñaki Goikoetxea eta Mayte Galardi kanpoko euskal gizataldeen eremuko espezializazio bekadunak dira eta beraiek zuzenduko dituzte lantegiak. NABOko sustatzaile John Ysursaren laguntzarekin prestatu dute workshop edo lantegi hauetan emango duten materiala. Lantegietan haur, heldu eta familientzako ekintzak burutuko dira; besteak beste, euskal kultura eta Eusko Jaurlaritzaren ekintzen inguruko hitzaldiak, haurrekin ‘Guernica’ koadroaren mural bat egitea, Euskal Herriko mapa batekin gynkana eta familientzako herri olinpiadak.\n2012ko aldi honetan bisitatuko dituzten euskal etxeak hiru hauk izango dira: Colorado Basque Club (Denver, Colorado), Chino Basque Club (Chino, Kalifornia) eta Rhode Island Basque Club (Portsmouth, Rhode Island). Egonaldian Jaurlaritzako bekadunak euskal etxeekin aurrez aurre lan egiteko eta AEBetako euskaldunen errealitatea barnetik ezagutzeko aukera izango dute. Coloradon, adibidez, komunitateko familia baten etxean egingo dute lo.\nGurea Workshops hirugarren aldiz antolatzen da, aurreko bi udetan izandako esperientzia onen ondorioz. 2010ean Aimar Rubio eta Asier Ortega bekadunak Winnemucca (Nevada), Buffalo (Wyoming) eta Salt Lake City-n (Utah) egon ziren eta iaz, Natalia Ruizek eta Nora Unzuetak Mountain Home (Idaho) eta Elko eta Gardnerville (Nevada) bisitatu zuten.\n-Informazio gehiago, NABOren webgunean\nIñaki Plaza eta Ion Garmendia txalapartariek AEBtako euskal etxeetan bira hasiko dute datorren astelehenean


'Erlea' eta 'Euskera' barriak, Euskaltzaindiaren nobedadeak Durangon - bizkaie.biz\n'Erlea' eta 'Euskera' barriak, Euskaltzaindiaren nobedadeak Durangon\nBizkaie! 2017-11-13 10:03 Kulturea\nToloñoren inguruko ikerlana be aurkeztuko dau Akademiak 52. Azokan.\nEuskaltzaindiaren erakusmahaia, Durangoko Azokearen aurreko edizino baten | Ikusi handiago | Argazki originala\nAbenduaren 6tik 10era egingo dabe Landako gunean 52. Durangoko Azokea eta, hitzordu garrantzitsu horretarako aste gitxi falta diran ezkero, argitaletxe eta erakundeak euren produktu barriak plazaratzen hasi dira. Euskaltzaindiak hiru nobedade nagusi izango ditu aurten: Erlea aldizkariaren 11. zenbakia, Euskera boletinaren 2016ko bigarren alea eta Toloñoko mendizerrako toponimiaren inguruko azterlana. Akademiak azpimarratu dau, Durangoko Azokan parte hartuko dauen 52. adia izango dala, hau da, hasiera-hasieratik hutsik ez dau egin.\nSoinujoleak dira Bernardo Atxagak zuzendutako Erlea literatura aldizkariaren 11. zenbakiko gai nagusia. Soinujole tradizionalek, gazteek eta beste kultura batzuetatik heldutakoek daukie lekua. Batetik, Miel Anjel Elustondok Josu Zabalari egindako alkarrizketa sakona dakar ale barriak. Soinujolea izateaz gan, Hertzainak taldean ibili zan Zabala.\nBestetik, Bernardo Atxagak berak eta Joxan Goikoetxeak izandako barriketaldiaren ingurukoak kontetan ditu Erlea-k, musikariaren objektu batzuetatik abiatuta. Alea biribiltzeko, Jean-Louis Davant euskaltzain emerituak igaz hildako Piarres Xarriton ekarri dau gogora.\nHorrezaz gan, Euskera aldizkariaren 2016ko bigarren alea be eroango dau Euskaltzaindiak Durangora. Euskerea Bizibarritzeko Erronkak jardunaldia da zenbaki horren abiapuntua eta, horregaz lotuta, Bittor Hidalgoren eta Patxi Saezen gogoetak batu ditue, baita Patxi Juaristiren artikulua be. Bestetik, Olatz Altunak eta Maialen Iñarrak kaleko erabilerearen ingurukoak jorratu ditue. Ganera, Euskera-ren ale barrian, Beñat Sarasolak, Gema Lasartek, Amaia Serranok, Jon Kortazarrek eta Letizia Diezek be idatzi dabe, beste gai batzuen inguruko testuakaz.\nHirugarren nobedadea Sierra de Toloño, nexo de la Montaña y la Rioja Alavesa liburua da. Toloño mendizerrearen izenik egokiena zein dan azaltzen dabe eta, horretarako, inguruko etnografia, kartografia, literaturea eta abar arakatu ditue.\nNobedadeakaz batera, Euskaltzaindiaren beste argitalpen asko ikusi eta erosi ahal izango dira Durangoko Azokan, esaterako, Isabelle Echeverriak oraintsu plazaratutako Piarres Larzabalen antzerkigintza 1950-1982; eta Iñaki Caminok Amikuzeko euskerearen inguruan egindako azterlana.


Biarritzen etxerik gabeko gizon bat larriki zauritu dute azidoarekin | Basque Country | KAZETA\nMAY. 11 2022 - 07:20h\nBiarritzen etxerik gabeko gizon bat larriki zauritu dute azidoarekin\nEtxerik gabeko gizon bat egoera larrian ospitaleratu dute, maiatzaren 9 eta 10eko goizaldean Biarritzen azidoarekin eraso bat pairatu ondotik. Pertsona bat atxilotu du poliziak.\nBiarritzeko polizia-etxean ari dira jazotakoa ikertzen. (Bob EDME)\nBaionako prokuradoreak ikerketa bat ideki du etxerik gabeko gizon bati Biarritzen azidoarekin eginiko erasoaren nondik norakoak argitzen saiatzeko. Sud Ouest hedabideak Actu.fr web guneak emandako albisteari tiraka berretsi duenez, poliziak astearte goizaldeko laurak aldera atzeman zuen biktima, zauri larriekin, itsasbazterraren inguruan.\nInformazio horien arabera, gizonezkoari kolpe handiak eman zizkioten eta bota zioten azidoak bigarren eta hirugarren mailako erredurak eragin zizkion. Bertatik Aguilera klinikara eraman zuten lehenik, eta ondotik, erredura handiak dituzten pertsonak artatzen dituen Bordeleko Pellegrin ospitalera. Aipatu iturriek argitu dutenez, gizonak oso larri jarraitzen du.\nErasoaren ustezko egilea oren batzuetara atxilotu zuten eta uneotan poliziaren esku jarraitzen du. Baionako prokuradoreak hilketa saiakera hau ikertzeko agindu du eta Biarritzeko polizia-etxeko agenteen esku utzi du ikerketa lana. Erasoan erabilitako azidoa laborategian aztertzera eraman dute ere. Momentuz ez dute eman erasoaren edo haren motibazioaren inguruko hipotesirik edo balizko azalpenik.\nEtxerik gabeko pertsona honi eginiko eraso larri hau gertatu baino egun batzuk aitzin, karrikan bizi ziren beste bi gizon zendu ziren Bizkaian: 24 orenen buruan bat hilik agertu zen Zabagalgarbiko zabortegian (antza denez, edukiontzi batean lo egitera sartu ondoren), eta bestea Casilda Iturrizar parkeko banku batean aurkitu zuten, Bilbon.